KIRJALLINEN KYSYMYS P-3267/02 esittäjä(t): Joan Vallvé (ELDR) komissiolle. Kananlihan tuonti kolmansista maista.



Virallinen lehti nro 110 E , 08/05/2003 s. 0196 - 0197



KIRJALLINEN KYSYMYS P-3267/02 esittäjä(t): Joan Vallvé (ELDR) komissiolle (12. marraskuuta 2002) Aihe: Kananlihan tuonti kolmansista maista Kananlihantuotanto on erityisen tärkeä osa Katalonian maatalouselintarvikealaa, ja sillä on huomattava merkitys maatalouselintarvikkeiden lopputuotannossa. Tuotantoprosessiin liittyy myös monia toimintayksiköitä, kuten hautomot, maatilat, teurastamot, teurasjätteiden hävittämislaitokset, jalostajat tai palvelu- ja jakeluyritykset. Katalonian vuosituotanto on 173 miljoonaa kanaa ja lähes 300 000 tonnia, joka on yli kolmannes Espanjan kokonaistuotannosta. Yksi EU:n tärkeimmistä tavoitteista on ollut ja on edelleenkin tuotettavien elintarvikkeiden turvallisuuden takaaminen, jotta varmistettaisiin, ettei kuluttajillemme aiheudu terveysriskejä. Yhteisön lainsäädäntö on näissä kysymyksissä hyvin vaativa, jotta kaikkien ihmisravinnoksi tarkoitettujen tuotteiden turvallisuus taattaisiin. Tässä yhteydessä kyse on kanojen ravinnosta, niille annettujen lääkkeiden jäämien pitoisuudesta lihassa tai kanalihatuotteiden käsittelyä ja valmistusta varten vahvistetuista edellytyksistä. Kolmansista maista peräisin olevien pakastettujen ja jalostettujen kanojen tuonnin osuus on nykyisin melko huomattava EU:ssa. Käytössämme olevien tietojen mukaan vuonna 2001 EU:hun tuotiin yli 200 000 tonnia kananlihaa, joka oli peräisin pääasiassa Brasiliasta ja Thaimaasta. Edellä esitetyn perusteella olisi taattava, että nämä tuotteet täyttävät EU:n omalta tuotannoltaan vaatimat terveystakuut. Mitä valvontamekanismeja EU:n jäsenvaltioiden rajoille on luotu, jotta taattaisiin terveyttä ja valvontaa koskevien yhteisön säännöksien soveltaminen kolmansista maista peräisin olevaan tuontikananlihaan? David Byrnen komission puolesta antama vastaus (11. joulukuuta 2002) Yhteisön lainsäädännössä säädetään elintarvikkeiden turvallisuutta koskevista vaatimuksista, jotka yhteisössä tuotetun ja kolmansista maista tuodun kananlihan on täytettävä. Ei kuitenkaan ole olemassa kahta suojelun tasoa vaan ainoastaan yksi. Rajatarkastukset kuuluvat jäsenvaltioiden vastuualaan. Komissio tekee säännöllisesti tarkastuksia sen valvomiseksi, noudattavatko jäsenvaltioiden toimivaltaiset viranomaiset yhteisön lainsäädäntöä yhteisön raja-asemilla ja lisäksi, noudattavatko kolmansien valtioiden toimivaltaiset viranomaiset yhteisön lainsäädäntöä kananlihan tuotannon ja käsittelyn kaikissa vaiheissa. Jäsenvaltiot ovat ilmoittaneet nopean hälytysjärjestelmän kautta komissiolle saastuneista kananlihaeristä, joista on löytynyt yhteisön lainsäädännössä kiellettyjä eläinlääkejäämiä (nitrofuraania). Tuodun kananlihan terveellisyyden varmistamiseksi komissio on päättänyt kehottaa jäsenvaltioita tarkastamaan järjestelmällisesti kaikki Brasiliasta ja Thaimaasta tuodut kananlihaerät eläinlääkejäämien ja erityisesti nitrofuraanin varalta. Jäsenvaltioiden on tuhottava kaikki tarkastuksissa löydetyt vaaralliset lihaerät. Lisäksi komissio antaa teknistä apua kehitysmaille sellaisen valvontajärjestelmän käyttöön ottamiseksi, joka olisi yhtä tehokas kuin jäsenvaltioiden käyttämä valvontajärjestelmä. Näin komissio täyttää velvollisuutensa kehitysmaihin nähden ja säilyttää eurooppalaisen kuluttajansuojan korkean tason.